MT Il-Ġurnal Uffiċjali tal-Unjoni Ewropea CE 184/82

Il-Ġimgħa, 24 ta’ April 2009

Aspetti Regolatorji tan-Nanomaterjali

P6_TA(2009)0328

Riżoluzzjoni tal-Parlament Ewropew tal-24 ta' April 2009 dwar l-Aspetti Regolatorji tan-Nanomaterjali (2008/2208(INI))

2010/C 184 E/18

Il-Parlament Ewropew,

wara li kkunsidra l-Komunikazzjoni tal-Kummissjoni tas-17 ta' Ġunju 2008 intitolata “Aspetti Regolatorji tan-Nanomaterjali” (COM(2008)0366) u d-dokument ta' ħidma tal-istaff tal-Kummissjoni li jakkumpanjaha (SEC(2008)2036),

wara li kkunsidra l-Komunikazzjoni tal-Kummissjoni tat-12 ta' Mejju 2004 intitolata “Lejn strateġija Ewropea għan-nanoteknoloġija” (COM(2004)0338),

wara li kkunsidra l-Komunikazzjoni tal-Kummissjoni tas-7 ta' Ġunju 2005 intitolata “Nanoxjenzi u nanoteknoloġiji: Pjan ta’ azzjoni għall-Ewropa 2005-2009” (COM(2005)0243) (“il-pjan ta’ azzjoni”) u r-riżoluzzjoni tiegħu tat-28 ta' Settembru 2006 (1) dwar il-pjan ta' azzjoni,

wara li kkunsidra l-Komunikazzjoni tal-Kummissjoni tas-6 ta' Settembru 2007“Nanoxjenzi u nanoteknoloġiji: Pjan ta' azzjoni għall-Ewropa 2005-2009. L-Ewwel Rapport ta' Implimentazzjoni 2005-2007” (COM(2007)0505),

wara li kkunsidra l-opinjonijiet tal-Kumitat Xjentifiku għar-Riskji għas-Saħħa Emerġenti u Identifikati Reċentement (SCENIHR) dwar id-definizzjonijiet u l-evalwazzjoni tar-riskji tan-nanomaterjali (2),

wara li kkunsidra l-opinjoni tal-Kumitat Xjentifiku dwar Prodotti għall-Konsumatur (SCCP) dwar is-sikurezza tan-nanomaterjali fi prodotti kożmetiċi (3),

wara li kkunsidra r-Rakkomandazzjoni tal-Kummissjoni dwar kodiċi ta’ kondotta għar-riċerka responsabbli tan-nanoxjenzi u nanoteknoloġiji (COM(2008)0424) (“Kodiċi ta' Kondotta”),

wara li kkunsidra l-opinjoni tal-Grupp Ewropew dwar l-Etika fix-Xjenza u t-Teknoloġiji l-Ġodda lill-Kummissjoni Ewropea dwar l-aspetti etiċi tan-nanomediċina (4),

wara li kkunsidra r-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta' Sustanzi Kimiċi (REACH) (5),

wara li kkunsidra id-Direttiva 98/8/KE tal-Parlament Ewropew u tal-Kunsill tas-16 ta' Frar 1998 dwar prodotti bijoċidali mqiegħda fis-suq (6),

wara li kkunsidra d-Direttiva tal-Kunsill 89/391/KEE tat-12 ta' Ġunju 1989 dwar l-introduzzjoni ta' miżuri sabiex jinkoraġġixxu titjib fis-sigurtà u s-saħħa tal-ħaddiema fuq ix-xogħol (7) u d-direttivi derivati tagħha,

wara li kkunsidra d-Direttiva Nru 2001/95/KE tal-Parlament u tal-Kunsill tat-3 ta’ Diċembru 2001 dwar is-sigurtà ġenerali tal-prodotti (8), kif ukoll il-leġiżlazzjoni speċifika dwar prodotti, b'mod partikulari d-Direttiva tal-Kunsill 76/768/KEE tas-27 ta’ Lulju 1976 dwar l-approssimazzjoni tal-liġijiet tal-Istati Membri li għandhom x'jaqsmu mal-prodotti kosmetiċi (9),

wara li kkunsidra Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabilixxi l-prinċipji ġenerali u l-ħtiġijiet tal-liġi dwar l-ikel (10), ir-Regolament (KE) Nru 1333/2008 tal-Parlament Ewropew u tal-Kunsill tas-16 ta’ Diċembru 2008 dwar l-addittivi tal-ikel (11), id-Direttiva 2000/13/KE tal-Parlament Ewropew u tal-Kunsill tal-20 ta’ Marzu 2000 fuq l-approssimazzjoni ta’ liġijiet tal-Istati Membri li għandhom x'jaqsmu ma' tikkettjar, preżentazzjoni u riklamar ta' oġġetti tal-ikel (12), ir-Regolament (KE) Nru 1830/2003 tal-Parlament Ewropew u tal-Kunsill tat-22 ta’ Settembru 2003 dwar it-traċċjabilità u l-ittikkettjar ta’ organiżmi modifikati ġenetikament u t-traċċjabilità ta’ prodotti tal-ikel u għalf manifatturati minn organiżmi modifikati ġenetikament (13), ir-Regolament (KE) Nru 258/97 tal-Parlament Ewropew u tal-Kunsill tas-27 ta' Jannar 1997 dwar l-ikel il-ġdid u l-ingredjenti tal-ikel il-ġdid (14),

wara li kkunsidra r-Regolament (KE) Nru 1272/2008 tal-Parlament Ewropew u tal-Kunsill tas-16 ta' Diċembru 2008 dwar il-klassifikazzjoni, l-ittikkettar u l-ippakkjar tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (15),

wara li kkunsidra l-leġiżlazzjoni Komunitarja dwar l-ambjent, b'mod partikulari d-Direttiva 2008/1/KE tal-Parlament Ewropew u tal-Kunsill tal- 15 ta’ Jannar 2008 dwar il-prevenzjoni u l-kontroll integrati tat-tniġġiż (16), id-Direttiva 2000/60/KE tal-Parlament Ewropew u tal-Kunsill tat-23 ta' Ottubru 2000 li tistabilixxi qafas għal azzjoni Komunitarja fil-qasam tal-politika ta' l-ilma (17) u d-Direttiva 2006/12/KE tal-Parlament Ewropew u tal-Kunsill tal- 5 ta' April 2006 dwar l-iskart (18),

wara li kkunsidra d-Direttiva 2006/114/KE tal-Parlament Ewropew u tal-Kunsill tat-12 ta' Diċembru 2006 dwar ir-reklamar qarrieqi u komparattiv (19),

wara li kkunsidra l-Artikolu 45 tar-Regoli ta' Proċedura tiegħu,

wara li kkunsidra r-rapport tal-Kumitat għall-Ambjent, is-Saħħa Pubblika u s-Sikurezza tal-Ikel u l-opinjoni tal-Kumitat għall-Impjiegi u l-Affarijiet Soċjali (A6-0255/2009),

A. billi l-użu tan-nanomaterjali u n-nanoteknoloġiji (minn issa 'l quddiem imsejħa “nanomaterjali”) jwiegħed avvanzi importanti b'diversi benefiċċji f'applikazzjonijiet innumerabbli għall-konsumatur, għall-pazjenti u għall-ambjent, peress li n-nanomaterjali jistgħu jipprovdu propjetajiet differenti jew ġodda meta mqabbla mal-istess sustanza jew materjali f'forma normali,

B. billi dan it-titjib fin-nanomaterjali hu mistenni li jkollu influwenza sinifikanti fuq id-deċiżjonijiet ta’ politika fl-oqsma tas-saħħa pubblika, l-impjieg, is-sigurtà u s-saħħa fuq il-post tax-xogħol, is-soċjetà tal-informatika, l-enerġija, t-trasport, is-sigurtà u l-ispazju,

C. billi, minkejja li ġiet stabbilita strateġija Ewropea speċifika dwar in-nanoteknoloġiji, u l-allokazzjoni konsegwenti ta’ madwar 3 500 000 000 EUR għar-riċerka dwar in-nanoxjenzi fis-Seba’ Programm Qafas tal-Komunità Ewropea għar-riċerka u l-iżvilupp teknoloġiku u l-attivitajiet ta' dimostrazzjoni (2007-2013) (FP7), l-Unjoni Ewropea qed taqa' lura meta mqabbla mal-kompetituri prinċipali attwali tagħha, jiġifieri l-Istati Uniti, il-Ġappun u l-Korea t'Isfel, li jirrappreżentaw iżjed min-nofs l-investimenti u żewġ terzi tal-privattivi rreġistrati fid-dinja kollha,

D. billi, min-naħa l-oħra, in-nanomaterjali potenzjalment jippreżentaw riskji ġodda sinifikanti minħabba d-daqs minuskulu tagħhom, bħal żieda fir-reattività u l-mobilità, li possibilment iwasslu għal żieda fit-tossiċità meta kkombinati ma' aċċess bla restrizzjonijiet għall-ġisem uman, u li possibilment jinvolvu mekkaniżmi pjuttost differenti ta' interferenza mal-fiżjoloġija tal-bniedem u tal-ispeċi ambjentali,

E. billi, jekk in-nanomaterjali jiġu żviluppati b'mod li mhuwiex perikoluż, ikunu jistgħu jagħtu kontribut importanti għall-kompetittività tal-ekonomija tal-Unjoni Ewropea u biex titwettaq l-istrateġija ta' Liżbona,

F. billi d-diskussjoni attwali dwar in-nanomaterjali hi kkaratterizzata minn nuqqas ta’ sinjifikanti ta’ informazzjoni u għarfien, li jwassal għal nuqqas ta’ qbil li jibda fil-livell tad-definizzjoni: a) dwar id-daqs: indikazzjoni approssimattiva tad-daqs (“madwar 100nm jew anqas”) versus firxa speċifika ta' daqs (“bejn 1 u 100 nm”), b) dwar propjetajiet differenti/ġodda: propjetajiet differenti/ġodda minħabba l-effetti tad-daqs, inkluż l-għadd ta’ partiċelli, l-istruttura tal-wiċċ u l-attività tal-wiċċ, bħala kriterju indipendenti versusl-użu ta’ tali proprjetajiet bħala kriterju addizzjonali għad-definizzjoni ta’ nanomaterjali, c) dwar propjetajiet problematiċi: il-limitazzjoni tad-definizzjoni tan-nanomaterjali għal ċerti propjetajiet (eż. insolubbli jew persistenti), jew in-nuqqas ta' limitazzjonijiet ta' dan it-tip,

G. billi attwalment ma hemmx sett ta’ definizzjonijiet armonizzati disponibbli, għalkemm għadd ta’ standards internazzjonali huma disponibbli jew qed jiġu stabbiliti li jiddefinixxu “l-iskala nanometrika” bħala “qies jew qisien ta’ 100nm jew anqas” u bosta drabi jiddistingwu bejn: — nanooġġetti, li huma definiti bħala “biċċiet distinti ta' materjali li jkollhom minn dimensjoni waħda, żewġ jew tliet dimensjonijiet esterni fl-iskala nanometrika”, jiġifieri materjali magħmulin minn oġġetti iżolati b'dimensjonijiet żgħar ħafna, — materjali nanostrutturati, iddefiniti bħala “bi struttura interna u tal-wiċċ fl-iskala nanometrika”, pereżempju li jkollhom kavitajiet ta’ dimensjoni żgħira.

H. billi m'hemm l-ebda informazzjoni ċara dwar l-użu reali ta' nanomaterjali fi prodotti għall-konsum, pereżempju: — waqt li inventarji li saru minn istituzzjonijiet rinomati jelenkaw aktar minn 800 prodott għall-konsum ibbażati fuq in-nanoteknoloġiji, li huma identifikati bħala tali mill-manifattur u li huma attwalment fis-suq, l-assoċjazzjonijiet kummerċjali tal-istess manifatturi jqajmu dubji dwar dawn iċ-ċifri, fuq il-bażi li huma stimi ogħla mill-valuri reali, mingħajr ma jipprovdu ċifri konkreti huma nfushom, — waqt li l-kumpaniji huma kuntenti li jużaw it-terminu “nano” fid-dikjarazzjonijiet dwar il-prodotti tagħhom, peress li jidher li dan it-terminu għandu effett kummerċjali pożittiv, jopponu bis-saħħa r-rekwiżiti oġġettivi ta' ttikkettar,

I. billi rekwiżiti ċari ta’ notifika dwar l-użu tan-nanomaterjali, inofmazzjoni lill-konsumaturi kif ukoll l-infurzar sħiħ tad-Direttiva 2006/114/KE huma meħtiġa sabiex tkun provduta informazzjoni affidabbli dwarl-użu tan-nanomaterjali,

J. billi l-preżentazzjonijiet dwar il-benefiċċji potenzjali tan-nanoteknoloġiji jbassru diversità kważi infinita ta' applikazzjonijiet ta' nanomaterjali fil-ġejjieni, imma jonqsu milli jipprovdu informazzjoni affidabbli dwar t-tipi ta' użu attwali,

K. billi hemm dibattitu qawwi dwar il-possibilità li tiġi evalwata s-sikurezza tan-nanomaterjali; billi l-kumitati xjentifiċi u l-Aġenziji tal-Unjoni Ewropea jindikaw li hemm nuqqasijiet ewlenin mhux biss ta' data kruċjali, imma wkoll ta' metodi għall-ġbir ta' data ta' dan it-tip; billi l-Unjoni Ewropea għaldaqstant teħtieġ li tinvesti aktar fl-evalwazzjoni xierqa tan-nanomaterjali biex tnaqqas id-distakki fl-għarfien u tiżviluppa u timplimenta malajr kemm jista' jkun, b'kollaborazzjoni mal-aġenziji tagħha u mal-imsieħba internazzjonali, metodi ta’ evalwazzjoni u metroloġija u nomenklatura xierqa u armonizzati,

L. billi l-SCENIHR identifika xi perikli speċifiċi għas-saħħa kif ukoll effetti tossiċi fuq organiżmi ambjentali għal xi nanomaterjali; billi l-SCENIHR, barra minn hekk, sab nuqqas ġenerali ta’ dejta ta’ kwalità għolja dwar l-esponiment kemm għall-bniedem u kemm għall-ambjent, jikkonkludi li hemm bżonn li l-għarfien dwar il-metodoloġija, kemm għall-stimi tal-esponiment u kemm għall-identifikazzjoni tal-perikli, tiġi żviluppata, validata u standardizzata aktar,

M. billi l-fondi attwali għar-riċerka għall-aspetti ambjentali u tas-saħħa u s-sikurezza tan-nanomaterjali huma limitati wisq; billi barra minn hekk il-kriterji ta' evalwazzjoni biex jingħataw proġetti ta’ riċerka għall-evalwazzjoni tas-sikurezza tan-nanomaterjali skont is-Seba’ Programm Qafas huma wisq restrittivi (jiġifieri ma jippermettux wisq innovazzjoni), u għaldaqstant ma jippromwovux biżżejjed l-iżvilupp urġenti ta’ metodi xjentifiċi għall-evalwazzjoni tan-nanomaterjali; billi hu essenzjali li jiġu allokati biżżejjed riżorsi għar-riċerka dwar l-iżvilupp u l-użu bla periklu tan-nanomaterjali,

N. billi l-għarfien dwar l-impatti potenzjali fuq is-saħħa u fuq l-ambjent tan-nanomaterjali miexi wisq aktar bil-mod mill-iżviluppi tas-suq fid-dawl tal-iżviluppi mgħaġġla ħafna fil-qasam tan-nanomaterjali, għaldaqstant jitqajmu dubji fundamentali dwar il-ħila tar-regolamenti attwali li jittrattaw teknoloġiji li qed ifiġġu, bħan-nanomaterjali, fi “żmien reali”,

O. billi, fir-riżoluzzjoni tiegħu tat-28 ta' Settembru 2006 dwar in-nanoxjenzi u n-nanoteknoloġiji, il-Parlament talab li jiġu investigati l-effetti tan-nanopartiċelli li ma jdubux jew li mhumiex bijodigradabbli faċilment, bi qbil mal-prinċipju prekawzjonali, qabel mal-partiċelli ta' dan it-tip jibdew jiġu pprodotti u jitqiegħdu fis-suq,

P. billi l-valur tal-Komunikazzjoni tal-Kummissjoni msemmija hawn fuq intitolata “Aspetti Regolatorji tan-Nanomaterjali” hu pjuttost limitat minħabba n-nuqqas ta' informazzjoni dwar il-propjetajiet speċifiċi tan-nanomaterjali, l-użi reali tagħhom, u r-riskji u l-benefiċċji potenzjali tagħhom, u għaldaqstant ebda qies għall-isfidi leġiżlattivi u tal-politika li jirriżultaw min-natura speċifika tan-nanomaterjali, u dan jirriżulta f'vista legali ġenerali biss li turi li għalissa m'hemm ebda dispożizzjonijiet nano-speċifiċi fil-leġiżlazzjoni Komunitarja,

Q. billi n-nanomaterjali għandhom ikunu koperti minn korp ta' liġijiet ta' diversi aspetti, differenzjat u adattattiv li jkun ibbażat fuq il-prinċipju prekawzjonali (20) u fuq il-prinċipju ta' responsabilità tal-produttur u l-prinċipju li min iħammeġ iħallas, biex jiġu żgurati l-produzzjoni, l-użu u l-eliminazzjoni sikuri tan-nanomaterjali qabel mat-teknoloġija titqiegħed fis-suq, filwaqt li jiġi evitat ir-rikors sistematiku għal moratorji ġenerali jew trattament mhux differenzjat ta' applikazzjonijiet differenti ta' nanomaterjali,

R. billi l-applikazzjoni kważi infinita tan-nanoteknoloġiji f'setturi varji bħalma huma l-elettronika, it-tessuti, is-settur bijomediku, prodotti għall-kura personali, prodotti tat-tindif, l-ikel jew l-enerġija tagħmilha kważi impossibbli li jiġi introdott qafas regolatorju uniku fil-livell Komunitarju,

S. billi, fil-kuntest ta' REACH, diġà kien hemm qbil li hemm bżonn ta' aktar gwida u pariri dwar in-nanomaterjali, b'mod partikolari dwar l-identifikazzjoni ta’ sustanzi, kif ukoll adattament tal-metodi għall-evalwazzjoni tar-riskji, La. billi b'ħarsa aktar mill-qrib lejn REACH jinkixfu bosta nuqqasijiet li għandhom x'jaqsmu ma’ nanomaterjali,

T. billi l-leġiżlazzjoni dwar l-iskart hija nieqsa minn dispożizzjonijiet li jittrattaw in-nanomaterjali hemm il-periklu li ma tiġix applikata kif xieraq,

U. billi n-nanomaterjali, fiċ-ċiklu sħiħ tal-ħajja tagħhom, joħolqu sfidi kbar għas-saħħa u s-sikurezza fuq il-post tax-xogħol, billi ħafna ħaddiema fil-katina tal-produzzjoni huma esposti għal dawk il-materjali mingħajr ma jkunu jafu jekk il-proċeduri ta' sikurezza li jkunu ġew implimentati u l-miżuri ta' protezzjoni li jkunu ttieħdu humiex adegwati u effiċjenti; jinnota li l-għadd u d-diversità ta’ ħaddiema esposti għall-effetti tan-nanomaterjali hu mistenni li jiżdied fil-ġejjieni,

V. billi l-emendi sinifikanti li jikkonċernaw in-nanomaterjali li ġew adottati bi qbil waqt l-ewwel qari bejn il-Kunsill u l-Parlament Ewropew fil-kuntest tat-tfassil mill-ġdid tad-direttiva dwar il-kosmetiċi (21) u l-emendi sinifikanti adottati mill-Parlament Ewropew fl-ewwel qari tar-reviżjoni tar-regolament dwar ikel ġdid (22), rispettivament, jenfasizzaw il-ħtieġa biex il-leġiżlazzjoni Komunitarja relevanti tiġi emendata biex in-nanomaterjali jiġu indirizzati b'mod xieraq,

W. billi d-dibattitu attwali dwar l-aspetti regolatorji tan-nanomaterjali huwa fil-parti l-kbira tiegħu limitat għall-gruppi tal-esperti, minkejja li n-nanomaterjali għandhom il-potenzjal li jġibu bidla estensiva fis-soċjetà, li tirrikjedi konsultazzjoni pubblika b'firxa wiesgħa,

X. billi, jekk ikun hemm applikazzjoni wiesgħa ta' privattivi għan-nanomaterjali, kif ukoll l-spiża eċċessiva biex jiġu reġistrati l-privattivi u n-nuqqas ta’ faċilitajiet ta’ aċċess għall-privattivi għall-intrapriżi żgħar ħafna u l-intrapriżi ta' daqs żgħir u medju (SMEs), l-innovazzjoni ulterjuri tista' tinħonoq,

Y. billi l-probabilità ta' konverġenza tan-nanoteknoloġija mal-bijoteknoloġija, il-bijoloġija, ix-xjenzi konjittivi u t-teknoloġija tal-informatika tqajjem dubji serji rigward etika, sikurezza u sigurtà u r-rispett għad-drittijiet fundamentali, li jeħtieġ li jiġu analizzati minn opinjoni ġdida tal-Grupp Ewropew dwar l-Etika fix-Xjenza u fit-Teknoloġiji Ġodda,

Z. billi l-Kodiċi ta' Kondotta huwa strument essenzjali għal riċerka sikura, integrata u responsabbli fin-nanomaterjali; billi l-Kodiċi ta' Kondotta jrid jiġi adottat u rispettat mill-produtturi kollha li beħsiebhom jimmanifatturaw jew iqiegħdu prodotti fis-suq,

AA. billi r-reviżjoni tal-leġiżlazzjoni relevanti kollha tal-Komunità għandha timplimenta l-prinċipju ta' “jekk m'hemmx data, m'hemmx suq” għan-nanomaterjali,

1. Jinsab konvint li l-użu tan-nanomaterjali għandu jkun rispons għall-bżonnijiet reali taċ-ċittadini u li l-benefiċċji tagħhom għandhom jinkisbu biss b'mod sikur u responsabbli fi ħdan qafas regolatorju u ta' politika ċar (dispożizzjonijiet leġiżlattivi u oħrajn) li jindirizza espliċitament l-applikazzjonijiet eżistenti u dawk mistennija tan-nanomaterjali, kif ukoll in-natura tal-problemi potenzjali għas-saħħa, għall-ambjent u għas-sikurezza;

2. Jiddeplora n-nuqqas ta' evalwazzjoni xierqa tal-applikazzjoni de facto tad-dispożizzjonijiet ġenerali tal-liġi Komunitarja fid-dawl tan-natura reali tan-nanomaterjali;

3. Ma jaqbilx, qabel evalwazzjoni xierqa tal-leġiżlazzjoni attwali tal-Komunità, u fin-nuqqas ta' kwalunkwe dispożizzjoni speċifika għan-nanomaterjali fiha, mal-konklużjonijiet tal-Kummissjoni li a) il-leġiżlazzjoni attwali, fil-prinċipju, tkopri r-riskji relevanti li għandhom x'jaqsmu man-nanomaterjali, u b) li l-ħarsien tas-saħħa, is-sikurezza u l-ambjent jeħtieġ li jitjiebu billi titjieb l-implimentazzjoni tal-leġiżlazzjoni attwali, meta minħabba n-nuqqas ta' dejta u metodi xierqa għall-evalwazzjoni tar-riskji li għandhom x'jaqsmu man-nanomaterjali, effettivament ma tistax tindirizza r-riskji tagħhom;

4. Jikkunsidra li l-kunċett ta’ approċċ “sikur, responsabbli u integrat” lejn in-nanoteknoloġiji li qed tippromwovi l-Unjoni Ewropea, qed jiġi mhedded minħabba n-nuqqas ta’ informazzjoni dwar l-użu u s-sikurezza tan-nanomaterjali li diġà qegħdin fis-suq, partikolarment f'applikazzjonijiet sensittivi b'esponiment dirett għall-konsumatur;

5. Jistieden lill-Kummissjoni biex tirrevedi l-leġiżlazzjoni relevanti kollha fi żmien sentejn biex tiżgura sikurezza għall-applikazzjonijiet kollha tan-nanomaterjali fi prodotti b'impatti potenzjali fuq is-saħħa, l-ambjent u s-sikurezza tul iċ-ċiklu tal-ħajja tagħhom, u biex tiżgura li d-dispożizzjonijiet leġiżlattivi u l-istrumenti ta’ implimentazzjoni jirriflettu l-karatteristiċi partikulari tan-nanomaterjali li jistgħu jiġu esposti għalihom il-ħaddiema, l-konsumaturi u/jew l-ambjent;

6. Jenfasizza li reviżjoni ta' dan it-tip mhix biss meħtieġa għall-protezzjoni xierqa tas-saħħa tal-bniedem u tal-ambjent, imma anke biex tipprovdi ċertezza u prevedibilità lill-operaturi ekonomiċi, kif ukoll il-fiduċja pubblika;

7. Jitlob biex tiġi introdotta definizzjoni komprensiva ta’ nanomaterjali bbażata fuq ix-xjenza fil-leġiżlazzjoni Komunitarja bħala parti mill-emendi speċifiċi għan-nanomaterjali għal-leġiżlazzjoni orizzontali u settorjali relevanti;

8. Jistieden lill-Kummissjoni biex tippromwovi l-adozzjoni ta' definizzjoni armonizzata tan-nanomaterjali fil-livell internazzjonali u biex tadatta l-qafas leġiżlattiv Ewropew relevanti b'dan il-mod;

9. Jikkunsidra li hu partikolarment importanti li n-nanomaterjali jiġu indirizzati b'mod espliċitu fi ħdan il-kamp ta' applikazzjoni ta' għall-inqas il-leġiżlazzjoni dwar sustanzi kimiċi (REACH, prodotti bijoċidali), ikel (ikel, addittivi tal-ikel, prodotti tal-ikel u l-għalf minn organiżmi mmodifikati ġenetikament), il-leġiżlazzjoni relevanti dwar il-protezzjoni tal-ħaddiema, kif ukoll il-leġiżlazzjoni dwar il-kwalità tal-arja, il-kwalità tal-ilma u l-iskart;

10. Jitlob li jkun hemm applikazzjoni ta’ “premura” għal produtturi li jixtiequ jqiegħdu nanomaterjali fis-suq; u jitlobhom jaderixxu mal-kodiċi ta’ kondotta Ewropew għar-riċerki responsabbli dwar in-nanoxjenzi u n-nanoteknoloġiji;

11. Jitlob b'mod speċifiku lill-Kummissjoni sabiex tevalwa l-ħtieġa li tirrevedi r-REACH rigward, fost l-oħrajn: — reġistrazzjoni simplifikata għal nanomaterjali manifatturati jew importanti ta’ inqas minn tunnellata, — kunsiderazzjoni tan-nanamaterjali kollha bħala sustanzi ġodda, — rapport dwar is-sikurezza tas-sustanzi kimiċi ma’ valutazzjoni tal-esponiment għan-nanomaterjali kollha reġistrati, — rekwiżiti ta’ notifikazzjoni għan-nanomaterjali kollha mqegħdin fis-suq waħedhom, fi tħejjijiet jew f'artikoli;

12. Jitlob b'mod speċifiku lill-Kummissjoni sabiex tevalwa l-ħtieġa li tirrevedi l-leġiżlazzjoni dwar l-iskart rigward, fost l-oħrajn: — daħla separata għan-nanomaterjali fil-lista tal-iskart stabbilita fid-Deċiżjoni 2000/532/KE (23), — reviżjoni tal-kriterji tal-aċċettazzjoni tal-iskart fil-landfills fid-Deċiżjoni 2003/33/KE (24), — reviżjoni tal-valuri limiti minimi ta’ emissjonijiet għall-inċinerazzjoni tal-iskart biex jiġu ssupplimentati l-miżuri bbażati fuq il-massa b'metriċi bbażati fuq in-numru ta’ partikuli u/jew il-wiċċ;

13. Jitlob b'mod speċifiku lill-Kummissjoni sabiex tevalwa l-ħtieġa li tirrevedi l-valuri ta’ limitu tal-emissjonijiet u l-istandards tal-kwalità ambjentali fil-leġiżlazzjoni dwar l-ajru u l-ilma biex jiġu kompluti l-miżuri bbażati fuq il-massa minn metriċi bbażati fuq in-numru ta’ partiċelli u/jew il-wiċċ biex in-nanomaterjali jiġu indirizzati b'mod adattat;

14. Jenfasizza l-importanza għall-Kummissjoni u/jew l-Istati Membri biex jiżguraw konformità sħiħa mal-prinċipji tal-leġiżlazzjoni Komunitarja dwar is-saħħa u siurezza tal-ħaddiema meta jkunu qed jittrattaw in-nanomaterjali u l-infurzar ta' dawn il-prinċipji, inkluż taħriġ xieraq għall-ispeċjalisti fil-qasam tas-saħħa u s-sikurezza, biex jiġi evitat esponiment għan-nanomaterjali li jkun potenzjalment ta' ħsara;

15. Jitlob b'mod speċifiku lill-Kummissjoni sabiex tevalwa l-ħtieġa li tirrevedi l-leġiżlazzjoni dwar il-ħarsien tal-ħaddiema rigward, fost l-oħrajn: — l-użu ta' nanomaterjali f'sistemi magħluqa biss, jew f'modi oħra li jeskludu l-esponiment tal-ħaddiemasakemm ma jkunx possibbli li b'mod affidabbli jiġi osservat u kontrollat l-esponiment, — assenjament ċar tar-responsabilità tal-produtturi u l-impjegati li tirriżulta mill-użu tan-nanomaterjali, — jekk ikunux ġew indirizzati r-rotot kollha tal-esponiment (bin-nifs, mill-ġilda jew kwalunkwe esponiment ieħor);

16. Jistieden lill-Kummissjoni biex sa qabel Ġunju 2011, tiġbor inventarju tat-tipi u l-użi differenti tan-nanomaterjali fis-suq Ewropew - filwaqt li tirrispetta sigrieti kummerċjali ġustifikati bħalma huma riċetti - u biex tagħmel dan l-inventarju pubblikament disponibbli; barra minn hekk, jistieden lill-Kummissjoni biex tirraporta dwar is-sikurezza ta' dawn in-nanomaterjali fl-istess ħin;

17. Itenni t-talba tiegħu għall-forniment ta' informazzjoni lill-konsumatru dwar l-użu ta' nanomaterjali fi prodotti għall-konsumatur: l-ingredjenti kollha preżenti fil-forma ta' nanomaterjali f'sustanzi, taħlitiet jew oġġetti għandhom ikunu indikati b'mod ċar fuq it-tikketta tal-prodott (eż. fil-lista ta' ingredjenti, l-isem ta' ingredjenti ta' dan it-tip għandu jiġu segwit bil-kelma “nano” bejn parenteżi);

18. Jitlob biex id-Direttiva 2006/114/KE tiġi infurzata kompletament biex jiġi assigurat li ma jkun hemm l-ebda riklamar qarrieqi li jinvolvi n-nanomaterjali;

19. Jitlob li jiġu żviluppati b'urġenza protokolli adegwati ta' ttestjar u standards metroloġiċi biex jiġi evalwat il-periklu tan-nanomaterjali u l-esponiment tal-ħaddiema, il-konsumaturi u l-ambjent għalihom tul iċ-ċiklu sħiħ ta' ħajjithom, anke fil-każ ta’ inċidenti, billi jintuża approċċ li multidixxiplinarju;

20. Jitlob li tingħata spinta ewlenija għall-finanzjament tar-riċerka dwar l-aspetti ambjentali, tas-saħħa u tas-sikurezza tan-nanomaterjali tul iċ-ċiklu tal-ħajja tagħhom, eż. permezz tal-istabbiliement ta' Fond Ewropew speċjali fi ħdan is-Seba' Programm Qafas; barra minn hekk, jistieden speċifikament lill-Kummissjoni biex tirrevedi l-kriterji ta' evalwazzjoni taħt is-Seba’ Programm Qafas b'tali mod li s-Seba’ Programm Qafas jattira u jiffinanzja b'mod sinifikanti aktar riċerka biex tittejjeb il-metodoloġija xjentifika għall-evalwazzjoni tan-nanomaterjali;

21. Jistieden lill-Kummissjoni biex tippromwovi l-koordinazzjoni u l-iskambju bejn l-Istati Membri dwar ir-riċerka u l-iżvilupp, l-evalwazzjoni tar-riskju, l-iżvilupp ta’ gwida u r-regolament tan-nanomaterjali bl-użu ta’ mekkaniżmi eżistenti (eż. s-Sottogrupp tal-Awtoritajiet Kompetenti dwar in-Nanomaterjali ta' REACH ) jew billi jonħolqu oħrajn, jekk ikun il-każ;

22. Jitlob lill-Kummissjoni u lill-Istati Membri biex jipproponu malajr kemm jista’ jkun id-dħul fis-seħħ ta’ netwerk Ewropea permanenti, u indipendenti responsabbli għall-monitoraġġ tan-nanoteknoloġiji u n-nanomaterjali, programm ta’ riċerka fundamentali u applikata għall-metodi ta’ din is-sorveljanza (b'mod partikolari il-metroloġija, l-osservazzjoni, it-tossiċità u l-epidemjoloġija);

23. Jitlob lill-Kummissjoni u lill-Istati Membri sabiex iniedu dibattitu pubbliku fl-UE kollha dwar in-nanoteknoloġiji u n-nanomaterjali u dwar l-aspetti regolatorji tan-nanomaterjali;

24. Jirrikonoxxi li huwa essenzjali li jitneħħew l-ostakli għall-aċċess għall-privattivi b'mod partikolari għall-VSEs u għall-SMEs u jitlob fl-istess ħin li d-drittijiet li jinsiltu minn privattivi jkunu limitati għal applikazzjonijiet jew metodi ta' produzzjoni speċifiċi ta' nanomaterjali, u li jkunu estiżi biss għan-nanomaterjali nfushom, sabiex jiġi evitat li tinħonoq l-innovazzjoni;

25. Iqis li hemm bżonn li jiġu żviluppati linji gwida etiċi eżiġenti fi żmien utli, b'mod partikulari għan-nanomediċina, bħalma huma r-rispett għall-ħajja privata, il-kunsens ħieles u ċar, il-limiti stabbiliti għal interventi mhux terapewtiċi fuq il-bniedem, filwaqt li jitħeġġeġ dan il-qasam interdixxiplinari promettenti permezz ta' ċerti teknoloġiji progressivi bħalma huma r-ritratti u d-djanjostika molekolari, li jista' jkollhom impatti spekolatorji għad-djanjosi bikrija u għat-trattament intelliġenti u effettiv meta mqabbel mal-ispiża ta’ ħafna mard; Jitlob lill-Grupp Ewropew dwar l-Etika fix-Xjenza u fit-Teknoloġiji Ġodda biex ifassal opinjoni dwar din il-kwistjoni u jibni fuq l-Opinjoni nru 21 tiegħu tas-17 ta’ Jannar 2007 dwar “L-aspetti etiċi tan-nanomediċina” u juża bħala bażi l-opinjoni etika maħruġa mill-korpi etiċi nazzjonali tal-UE kif ukoll ix-xogħol li sar mill-organizzazzjonijiet internazzjonali bħal pereżempju l-UNESCO;

26. Jitlob lill-Kummissjoni u lill-Istati Membri biex jagħtu attenzjoni speċjali lid-dimensjoni soċjali tal-iżvilupp tan-nanoteknoloġija; barra minn hekk, iqis li l-parteċipazzjoni attiva tas-sħab soċjali konċernati għandha tkun garantita mill-iktar fażi bikrija possibbli.

27. Jistieden lill-Kummissjoni sabiex tevalwa l-ħtieġa li tiġi riveduta l-leġiżlazzjoni li titratta nanomaterjali li jinħolqu bħala prodotti sekondarji mhux maħsuba tal-proċessi ta’ kombustjoni b'mod li jkun effettiv għall-ispiża;

28. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, u lill-gvernijiet u l-parlamenti tal-Istati Membri.

(1) ĠU C 306 E, 15.12.2006, p. 426.

(2) Opinjoni dwar “L-aspetti xjentifiċi tad-definizzjonijiet eżistenti u proposti li għandhom x'jaqsmu mal-prodotti tan-nanoxjenza u n-nanoteknoloġiji; 29 ta' Novembru 2007”; http://ec.europa.eu/health/ph_risk/committees/04_scenihr/docs/scenihr_o_012.pdf u l-Informazzjoni li takkumpanjaha mis-servizzi tal-Kummissjoni dwar l-Opinjoni ta' SCENIHR dwar l-Aspetti Xjentifiċi tad-Definizzjonijiet Eżistenti u Proposti li għandhom x'jaqsmu mal-Prodotti tan-Nanoxjenza u n-Nanoteknoloġiji; http://ec.europa.eu/health/ph_risk/committees/04_scenihr/docs/scenihr_oc_012.pdf Opinjoni dwar Kemm hi xierqa l-metodoloġija għall-Evalwazzjoni tar-Riskji bi qbil mad-dokumenti ta' gwida teknika għal sustanzi ġodda u eżistenti għall-evalwazzjoni tar-riskji tan-nanomaterjali; 21-22 ta' Ġunju 2007; http://ec.europa.eu/health/ph_risk/committees/04_scenihr/docs/scenihr_o_012.pdf Modified opinion (after public consultation) on The appropriateness of existing methodologies to assess the potential risks associated with engineered and adventitious products of nanotechnologies; 10 ta' Marzu 2006; http://ec.europa.eu/health/ph_risk/committees/04_scenihr/docs/scenihr_o_012.pdf Opinjoni dwar il-Valutazzjoni tar-Riskju ta’ Prodotti tan-Nanoteknoloġiji; 19 ta’ Jannar 2009; http://ec.europa.eu/health/ph_risk/committees/04_scenihr/docs/scenihr_o_023.pdf

(3) Opinjoni dwar is-Sikurezza tan-nanomaterjali fi prodotti kożmetiċi; 18 ta' Diċembru 2007; http://ec.europa.eu/health/ph_risk/committees/04_scenihr/docs/scenihr_o_012.pdf

(4) Opinjoni nru 21, 17 ta’ Jannar 2007.

(5) ĠU L 396, 30.12.2006, p. 1.

(6) ĠU L 123, 24.4.1998, p. 1.

(7) ĠU L 183, 29.6.1989, p. 1

(8) ĠU L 11, 15.1.2002, p. 4.

(9) ĠU L 262, 27.9.1976, p. 169.

(10) ĠU L 31, 1.2.2002, p. 1.

(11) ĠU L 354, 31.12.2008, p. 16.

(12) ĠU L 109, 6.5.2000, p. 29.

(13) ĠU L 268, 18.10.2003, p. 24.

(14) ĠU L 43, 14.2.1997, p. 1.

(15) ĠU L 353, 31.12.2008, p. 1.

(16) ĠU L 24, 29.1.2008, p. 8.

(17) ĠU L 327, 22.12.2000, p. 1.

(18) ĠU L 114, 27.4.2006, p. 9.

(19) ĠU L 376, 27.12.2006, p. 21.

(20) Komunikazzjoni tal-Kummissjoni tat-2 ta' Frar 2000 dwar il-prinċipju ta’ prekawzjoni (COM(2000)0001).

(21) Pożizzjoni tal-Parlament Ewropew tal-24 ta' Marzu 2009, Testi Adottati, P6_TA(2009)0158.

(22) Pożizzjoni tal-Parlament Ewropew tal-25 ta' Marzu 2009, Testi Adottati, P6_TA(2009)0171.

(23) Deċiżjoni tal-Kummissjoni 2000/532/KE tat-3 ta’ Mejju 2000 li tieħu post id-Deċiżjoni 94/3/KE li tistabbilixxi lista ta’ skart skont l-Artikolu 1(a) tad-Direttiva tal-Kunsill 75/442/KEE dwar l-iskart u d-Deċiżjoni tal-Kunsill 94/904/KE li tistabbilixxi lista ta’ skart perikoluż skont l-Artikolu 1(4) tad-Direttiva tal-Kunsill 91/689/KEE dwar l-iskart perikoluż (ĠU L 226, 6.9.2000, p. 3).

(24) Deċiżjoni tal-Kunsill 2003/33/KE tad-19 ta’ Diċembru 2002 li tistabbilixxi kriterji u proċeduri għall-aċċettazzjoni tal-iskart fil-landfills skont l-Artikolu 16 u l-Anness II tad-Direttiva 1999/31/KE (ĠU L 11, 16.1.2003, p. 27).